F1 in SA dalk van die baanDie Kyalami-renbaan in Midrand. (Foto: Verskaf) Dis dalk neusie verby met ŉ Grand Prix in Suid-Afrika volgende jaar, nadat gesprekke tussen Formule 1 en South African Grand Prix Ltd glo ŉ doodloopstraat bereik het. Volgens die motorsport nuuswebwerf Racingnews.365 het ŉ gebrek aan finansiering, asook min steun vanaf die Suid-Afrikaanse regering die proses gepootjie. ŉ Betroubare bron het die inligting aan Maroela Media bevestig. Formule 1 sal na verwagting oor die naweek ŉ amptelike aankondiging hieroor maak en die lys van volgende jaar se wedrenne aankondig. Die tydsraamwerk is glo ook problematies, aangesien Suid-Afrika 30 jaar gelede ŉ Grand Prix aangebied het en nie alles in net ŉ jaar weer gereed sou kon kry nie. Daar sal na wat verneem word aansienlike veranderings aan die renbaan by Kyalami aangebring moet word. Gerugte dat Formule 1-base hard daarna vry om die Formule 1 in 2023 op die Kyalami-renbaan in Midrand aan te bied, doen sedert Junie vanjaar die ronde. Dit het boonop gelyk of dinge momentum kry toe Stefano Domenicali (F1 se uitvoerende hoof) ná die Azerbeidjan-wedren na Suid-Afrika gevlieg het om plaaslike verteenwoordigers te ontmoet. Dié motorsport het laas in 1993 ŉ draai in Suid-Afrika gemaak toe die Fransman Alain Prost op die Kyalami-renbaan koning gekraai het. Toby Venter, wie se familietrust Kyalami beheer, het vantevore al gesê hy sal ŉ Grand Prix verwelkom, maar is nie bereid om self enige uitgawes daarvoor aan te gaan nie.